P. Hrušovský, podpredseda NR SR: (2002-05-16):
Páni poslanci, chcem ešte upozorniť, že sa našli okuliare. Sú na stole predsedajúceho. Prosím? (Reakcie z pléna.) Nech sa páči, pán poslanec Mesiarik. M. Mesiarik, poslanec: Vážený pán podpredseda, pán minister, vážené poslankyne, poslanci. Dovoľte mi, aby som krátko vystúpil k tlači 1353, teda podľa mňa k významnému a zaujímavému návrhu zmeny zákona o rodičovskom príspevku s tým, že by som chcel predovšetkým upozorniť, že vo výbore pre sociálne veci a bývanie som predkladal niektoré návrhy, ale niektoré ostali nedokonzultované. Preto si dovolím predložiť ich opätovne v mene skupiny poslancov. Po prvé, chcel by som vás požiadať, aby by ste podporili zmenu v § 3 ods. 1, kde sa hovorí o podmienkach, za akých podmienok by sa tento príspevok mal vyplácať. Chcel by som navrhnúť a navrhujem, aby sme využili aj tento zákon na to, aby sme tie matky, ktoré budú poberať tento príspevok, podmienili tým, že počas tehotenstva navštívia minimálne trikrát poradenstvo. Ja viem, že v zákone v oblasti zdravotníctva je tento problém upravený. Každá žena má nárok a môže chodiť v takomto stave minimálne raz do mesiaca na poradenstvo, ale keďže niet tam postihu v tomto zákone, zrejme mnohé ženy to nevyužívajú, hlavne tie skupiny obyvateľov, kde by to bolo najviac potrebné. Preto navrhujem, aby sme podmienili rodičovský príspevok takouto klauzulou, že by nárok bol vtedy, pokiaľ minimálne trikrát počas tehotenstva poradenstvo navštívi. Tu chcem upozorniť po porade s lekármi aj na skutočnosť, že dnes pri skorom odhalení problému vývoja zárodku je možné už v tejto etape liečiť budúce dieťatko. Po druhé, navrhujem zamyslieť sa a mám konkrétny návrh nad samotnou výškou rodičovského príspevku. Výška, ja viem, ktorá sa tu navrhuje, sa odvodzuje od možnosti štátu, ekonomiky štátneho rozpočtu. Mrzí ma však jedno, že výška sa navrhuje na hranici alebo vo výške životného minima a vy dobre viete, že životné minimum je súbor alebo suma peňazí, ktorá by mala postačiť občanovi alebo jedincovi na to, aby prežil za veľmi výrazných úsporných opatrení. Teda nezabezpečuje výživu, ani tú najzákladnejšiu. A keďže ide o dieťa navrhujem, aby sme tento príspevok postavili na úroveň minimálnej mzdy, teda 4 220 korún, čo by spĺňalo aj problémy aspoň ako takého zabezpečenia výživy, ale aj problémy vlastne podpory v tejto oblasti, teda podpory rodiny a podpory demografického vývoja, samozrejme, aj určitého vyrovnania aspoň v tej pozícii pracovnej, teda keby žena robila, aby by zarobila aspoň tú minimálnu mzdu. Áno, je to na úkor štátneho rozpočtu, keď sme to skúmali, čo to urobí so štátnym rozpočtom alebo so zmenou výdavkov, je to možno o necelých 400 miliónov korún. To si uvedomujem, aj napriek tomu tento návrh predkladám. Posledný návrh je v § 4 ods. 2, kde sa vlastne v tomto § 4 ods. 2 jednoznačne stanovuje návrhu vlády, že pokiaľ poberateľ rodičovského príspevku poberá nemocenské dávky alebo vykonáva zárobkovú činnosť, stráca nárok. Tu sa nehovorí v akej výške. To znamená, že ak nemocenské je, ja neviem, 1 200 korún, 2 000 stráca nárok? Preto vás chcem požiadať, aby sme nebránili týmto mladým mamičkám aj robiť zárobkovú činnosť, pretože ak by ste hneď súhlasili s tými 490 korunami aj 920, aj tak je to málo na to, aby táto rodina prežila. Takže dovoľme im zarobiť aspoň to, čo navrhujeme v tomto návrhu do výšky 1,5-násobku životného minima bez toho, aby sa tento príspevok krátil. Ďakujem pekne a prosím o podporu.